**Virtuali fotografijų paroda „Ąžuolo akimis žiūri gyvybė“**

Šių metų rugsėjo–lapkričio mėnesiais Vilkaviškio r. Kybartų lopšelis-darželis ,,Ąžuoliukas“ organizavo respublikinę ikimokyklinio ir priešmokyklinio amžiaus vaikų kūrybinių darbų virtualią fotografijų parodą ,,Ąžuolo akimis žiūri gyvybė“. Parodos tikslas – plėtoti ir palaikyti bendradarbiavimo ryšius su šalies bei rajono švietimo įstaigomis, skatinti vaikus tyrinėti gamtą, suprasti žmogaus ir gamtos ryšius, ugdyti kūrybinius, meninius gebėjimus, puoselėti įstaigos kultūrą, tradicijas. Dalyvauti parodoje buvo kviečiami šalies švietimo įstaigų, kurias sieja pavadinimas ,,Ąžuoliukas“ ,,Ąžuolėlis“, ,,Ąžuolas“, ir kitų šalies ir Vilkaviškio rajono švietimo įstaigų, įgyvendinančių ikimokyklinio, priešmokyklinio ugdymo programas, ikimokyklinių, priešmokyklinių grupių ikimokyklinių, priešmokyklinių grupių ugdytiniai, jų tėveliai, pedagogai. Dalyviai buvo kviečiami gaminti kūrybinius darbelius panaudodami ąžuolo teikiamą gamtinę medžiagą: lapus, giles, šakeles ir kt. Kūryba ąžuolo tema pasirinkta neatsitiktinai – toks yra įstaigos pavadinimas. Ąžuolas – svarbus medis, augęs daugelyje šventų vietų. Senovės lietuviai tikėjo, kad ąžuolų giraitėse gyvena dvasios, kurios juos saugo nuo nelaimių. Tai medis, kuris laikomas tvirtybės ir amžinybės simboliu.

Parodoje dalyvavo 13 švietimo įstaigų: 2 Vilkaviškio rajono ir 11 šalies. Tarp visų dalyvių buvo 4 įstaigos, turinčios garbingą „Ąžuoliuko“ vardą. Parodoje dalyvavusios ugdymo įstaigos atsiuntė 28 originalius darbelius. Parodoje dalyvavę vaikai ugdėsi svarbiausius savo poreikius, tokius kaip: kūrybos, saviraiškos, bendravimo, pažinimo, judėjimo lauke, tyrinėjo, domėjosi juos supančiu pasauliu.

Ikimokyklinio ugdymo mokytojų Karolinos Mikulienės ir Aurelės Skaržinskienės informacija